Uredba Sveta (EGS) 1249/89

z dne 3. maja 1989

o spremembi Uredbe (EGS) 2759/75 o skupni ureditvi trga za prašičje meso

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker člen 4 Uredbe (EGS) 2759/75 [4], kakor je bila nazadnje spremenjena z Uredbo (EGS) 3906/87 [5], določa, da je treba določiti bazno ceno za zaklane prašiče, ki bo veljala od 1. novembra vsako leto; ker imajo cene žitne krme velik vpliv na stroške proizvodnje zaklanih prašičev; ker mora zaradi te tesne soodvisnosti bazna cena začeti veljati na isti dan, kot se začne tržno leto za žito; ker je pri določanju bazne cene treba upoštevati mejno ceno in prelevmane, ki se uporabljajo v sektorju prašičjega mesa in ker je treba torej spremeniti tudi datume začetka veljavnosti le teh;

ker člen 4(2) Uredbe (EGS) 2759/75 ureja določanje tržne cene v Skupnosti za zaklane prašiče iz cen, zabeleženih na reprezentativnih trgih; ker člen 4 5) navedene Uredbe pravi, da Svet s kvalificirano večino sprejema seznam reprezentativnih trgov; ker je postopek, določen v členu 24 Uredbe (EGS) 2759/75, glede na popolnoma tehnično naravo zadeve in pogoste potrebe po spremembah, primernejši;

ker sta bila ob vnosu kombinirane nomenklature in skupne carinske tarife, določenih z Uredbo (EGS) 2658/87 [6], v Uredbo (EGS) 2759/75 z Uredbo (EGS) 3906/87, izpuščena dva proizvoda, določena z GATT, ki bi morala biti našteta v členu 10(3) Uredbe (EGS) 2759/75; ker je to napako treba popraviti,

SPREJEL NASLEDNJO UREDBO:

Člen 1

Uredba (EGS) 2759/75 se spremeni, kot sledi:

1. Člen 1(2) se črta.

2. Člen 4(1) se nadomesti z naslednjim besedilom:

"1. Bazna cena, ki velja od 1. julija istega leta, se določi vsako leto za meso domačega prašiča v trupih ali polovicah, v nadaljevanju zaklani prašič, standardne kakovosti, določene glede na tabelo Skupnosti za razvrščanje prašičjih trupov.

Pri določanju bazne cene se upošteva:

- mejna cena in prelevman, ki se uporabljajo v četrtletju, ki se začenja 1. julija istega leta, in

- potreba po tem, da se raven omenjene cene določi tako, da prispeva k stabiliziranju tržnih cen, vendar pri tem ne vodi k oblikovanju strukturnih presežkov znotraj Skupnosti."

3. Peti in šesti odstavek člena 4 se nadomestita z naslednjim besedilom:

"5. Svet na predlog Komisije s kvalificirano večino določi tabelo Skupnosti za razvrščanje prašičjih trupov.

6. Postopek, določen v členu 24, se uporablja za:

- odločanje o sprejemu intervencijskih ukrepov in o datumu prenehanja takšnih ukrepov,

- sprejemanje seznama reprezentativnih trgov,

- sprejemanje podrobnih pravil za uporabo tega člena."

4. Prvi odstavek člena 9 se nadomesti z naslednjim besedilom:

"1. Prelevman za zaklane prašiče se sestoji iz naslednjega:

(a) en element je enak razliki med cenami v Skupnosti in na svetovnem trgu za količino žitne krme, ki je potrebna za proizvodnjo enega kilograma prašičjega mesa v Skupnosti.

Cene žitne krme v Skupnosti se določajo enkrat letno za obdobje 12 mesecev, ki se začenja 1. julija, na podlagi najnižjih cen in mesečnih porastov. Uporabljajo se za določanje prelevmanov od 1. julija vsako leto.

Cene žitne krme na svetovnem trgu se določajo četrtletno na podlagi cen za takšno krmo, ki so bile zabeležene v obdobju petih mesecev, ki se je zaključilo en mesec pred začetkom četrtletja, za katero se izračuna omenjeni element.

Vendar, ko se določajo prelevmani, ki se uporabljajo od 1. oktobra, 1. januarja in 1. aprila, se trendi v cenah za žitno krmo na svetovnem trgu upoštevajo le, če se istočasno določa nova mejna cena;

(b) en element je enak 7 % povprečne mejne cene v štirih četrtletjih pred 1. aprilom vsako leto.

Ta element se izračuna enkrat na leto za 12 mesecev, začenši s 1. julijem.";

5. Drugi in tretji odstavek člena 10 se nadomestita z naslednjim besedilom:

"2. Za proizvode, naštete v členu 1(1)(c), so prelevmani enaki vsoti naslednjih elementov:

(a) prvi element je izpeljan iz prelevmanov na prašičje trupe na podlagi razmerja v Skupnosti med cenami za takšne proizvode in cenami zaklanih prašičev;

(b) drugi element je enak 7 % povprečne ponujene cene, določene na podlagi uvozov, opravljenih v obdobju 12 mesecev pred 1. aprilom vsakega leta. Če pa proizvodi sodijo v bivše oznake KN 1602 in 1902, je prej omenjeni odstotek 10.

Ta element se izračuna enkrat na leto za 12 mesecev, začenši s 1. julijem.

3. Ne glede na odstavek 1 in 2, so za proizvode iz oznak KN 0206 30 21, 0206 30 31, 0206 41 91, 0206 49 91, 1501 00 11, 1601 00 10, 1602 10 00, 1602 20 90 in 1602 90 10 glede na to, katera carinska stopnja je bila določena z GATT-om, prelevmani omejeni na vsoto, ki izhaja iz navedenega sporazuma."

6. Zadnji pododstavek člena 12 (2) se nadomesti z naslednjim besedilom:

"Ko pa se določa mejna cena, ki se uporablja od 1. oktobra, 1. januarja in 1. aprila, se trendi v cenah žitne krme na svetovnem trgu upoštevajo le, če se vrednost določene količine žitne krme za določeno minimalno količino razlikuje od tiste, ki je uporabljena za izračun mejne cene za prejšnje četrtletje."

Člen 2

Ta uredba začne veljati tretji dan po objavi v Uradnem listu Evropskih skupnosti.

Uporablja se od 1. julija 1989.

Ta uredba je v celoti zavezujoča in se neposredno uporablja v vseh državah članicah.

V Bruslju, 3. maja 1989

Za Svet

Predsednik

P. Solbes

[1] UL C 82, 3.4.1989, str. 46.

[2] UL C 120, 16.5.1989.

[3] Mnenje z dne 31. marca 1989 (še neobjavljeno v Uradnem listu).

[4] UL L 282, 1.11.1975, str. 1.

[5] UL L 370, 30.12.1987, str. 11.

[6] UL L 256, 7.9.1987, str. 1.